Bernard Hinault

Bernard Hinault (født 14. november 1954 i Yffiniac i Bretagne) er en tidligere fransk syklist. Mellom 1978 og 1985 vant Hinault, som tredje rytter i historien, Tour de France fem ganger.

Hinault debuterte profesjonelt i 1974. Tour de France-seirene kom i 1978, 1979, 1981, 1982 og 1985. Han kom også på andreplass i 1984 og 1986. Totalt vant han 28 etappeseirer (herav 13 på tempoetapper). I likhet med Jacques Anquetil (1964), Eddy Merckx (1974) og Miguel Indurain (1995) står han med fem sammenlagtseire.

Hinault er den eneste syklist noensinne, utenom Alberto Contador, som har vunnet alle de tre store Grand Tours; Giro d'Italia, Tour de France og Vuelta a España og vunnet hvert ritt minst to ganger.
I 1980, 1982 og 1985 vant han Giro d'Italia, og i 1978 og 1983 vant han Vuelta a España.

Med over 200 seire i løpet av den 12 år lange karrieren var Hinault en ekte allroundsyklist, og vant også flere endagsritt. I 1980 vant han verdensmesterskapet i landeveisritt, og han vant også klassikere som Paris–Roubaix (1981), Liège-Bastogne-Liège (1977 og 1980) og Lombardie rundt (1984).

Hinault la opp som profesjonell syklist i 1986. I dag arbeider Hinault for Tour de France-organisasjonen, og han deltar hyppig ved premieutdelinger.

Referanser

Eksterne lenker 
 
 Palmarès – Liste over seire og plasseringer

Verdensmestre i landeveisritt
Franske syklister
Tour de France-vinnere
Giro d'Italia-vinnere
Vuelta a España-vinnere
Personer fra departementet Côtes-d'Armor
Fødsler i 1954
Etappevinnere i Giro d'Italia
Etappevinnere i Tour de France